
คำแถลงนโยบาย

โดย 
นายประวิง  หนูแจ่ม  นายกองค์การบริหารส่วนตำบลป่าพะยอม
“สุขภาพดีถ้วนหน้า  การศึกษาก้าวไกล  เสริมสายใยภูมิปัญญาชีวิต  พัฒนาเศรษฐกิจพอเพียง”
---------------------------------------


ตามที่ข้าพเจ้า  นายประวิง  หนูแจ่ม   ได้รับเลือกตั้งให้ดำรงตำแหน่ง  นายกองค์การบริหารส่วนตำบลป่าพะยอม   ตามประกาศคณะกรรมการการเลือกตั้ง นั้น  เพื่อให้การบริหารขององค์การบริหารส่วนตำบลป่าพะยอม  เป็นไปตามพระราชบัญญัติ สภาตำบลและองค์การบริหารส่วนตำบล  (ฉบับที่  5)  พ.ศ. 2546   ในมาตรา  58/5             ที่กำหนดให้นายกองค์การบริหารส่วนตำบล  ต้องแถลงนโยบายต่อ สภาองค์การบริหารส่วนตำบลก่อนเข้ารับหน้าที่  บัดนี้ข้าพเจ้าในฐานะ นายกองค์การบริหารส่วนตำบลป่าพะยอมและทีมงานฝ่ายบริหาร  ได้กำหนดนโยบาย  ในการบริหารงานองค์การบริหารส่วนตำบลป่าพะยอม  ภายใต้กรอบภารกิจที่กฎหมายกำหนด  ซึ่งกระผมได้ใช้ในการรณรงค์หาเสียงและนโยบายดังกล่าวนั้น  เปรียบเสมือนพันธสัญญาที่ได้ให้ไว้กับประชาชนชาวตำบลป่าพะยอม  สุขภาพดีถ้วนหน้า  การศึกษาก้าวไกล  เสริมสายใยภูมิปัญญาชีวิต  พัฒนาเศรษฐกิจพอเพียง  พร้อมทั้งการจัดระบบสาธารณูปโภค/สาธารณูปการ  การส่งเสริมคุณภาพชีวิต  และการแก้ไขปัญหาด้านสังคม  ในอีก 4 ปี ข้างหน้า  โดยมีเป้าหมายหลักในการบริหารที่ยึดมั่นต่อการปกครองในระบอบประชาธิปไตย  อันมีพระมหากษัตริย์  ทรงเป็นประมุขและยึดมั่น          ในประโยชน์ของประเทศชาติและประชาชนในท้องถิ่นตำบลป่าพะยอม  เป็นเป้าหมายหลักของการพัฒนา               ด้วยปณิธานที่ว่า    “นายของผม    คือประชาชน”   กระผมจึงขอแถลงนโยบายในการบริหารงานต่อสภาองค์การบริหารส่วนตำบลป่าพะยอม  ดังนี้  
การพัฒนาการเมืองและการบริหาร


การดำเนินกิจกรรมทางการเมืองและการจัดกระบวนการบริหารนับเป็นองค์ประกอบสำคัญที่ผลักดันให้กิจกรรมด้านต่าง ๆ ขององค์การบริหารส่วนตำบลป่าพะยอมประสบความสำเร็จ  ดังนั้น  เพื่อให้บรรลุผลดังกล่าว  องค์การบริหารส่วนตำบลป่าพะยอม  จึงกำหนดนโยบายไว้  ดังนี้  


1.  ดำเนินการบริหารงานขององค์การบริหารส่วนตำบลป่าพะยอม  โดยยึดหลักประชาธิปไตยและการบริหารกิจการบ้านเมืองที่ดี  โดยเน้น  หลักนิติธรรม   หลักคุณธรรม  หลักความโปร่งใส   หลักการมีส่วนร่วม  หลักความรับผิดชอบ  และหลักความคุ้มค่า  


2.  ปรับปรุงอาคารและสำนักงานได้สง่างาม  ทันสมัย  นำระบบเทคโนโลยีสารสนเทศเข้ามาใช้เพื่อให้สามารถบริการประชาชนได้อย่างรวดเร็วและมีประสิทธิภาพ


3.  มีการฝึกอบรม  สัมมนา  พัฒนาพนักงานและลูกจ้างขององค์การบริหารส่วนตำบลป่าพะยอมอย่างต่อเนื่อง  เพิ่มขีดความรู้ความสามารถ  เพื่อให้ทุกคนเกิดจิตสำนึกที่ดีในงานด้านบริหาร
ด้านโครงสร้างพื้นฐาน



โครงสร้างพื้นฐานทั้งทางด้านสาธารณูปโภคและสาธารณูปการเป็นปัจจัยสำคัญในการดำรงชีวิตและความเป็นอยู่ของประชาชนจึงเป็นภาระและหน้าที่โดยตรงของ องค์การบริหารส่วนตำบลป่าพะยอมป่าพะยอม ต้องเข้าไปดำเนินการโดยมีนโยบายไว้  ดังนี้


1.  จัดทำผังเมือง  เฉพาะเพื่อรองรับแนวทางการพัฒนาอย่างเป็นระบบพัฒนาระบบสาธารณูปโภคพื้นฐานให้ครอบคลุมทุกพื้นที่  เพื่อรองรับการยกฐานะเป็นเทศบาลตำบลฯ ในอนาคตโดยปรับระบบประปาให้สะอาดและดื่มได้


2.  สนับสนุนและปรับปรุงถนนโครงสร้างองค์การบริหารส่วนตำบลป่าพะยอม เพื่อรองรับการขยายตัวขององค์การบริหารส่วนตำบลป่าพะยอมในอนาคต  


3.  สนับสนุนโครงการ ไฟสว่างทั่วทิศ  ทุกชีวิตปลอดภัยเพื่อให้ประชาชนมีความสุข  มีความปลอดภัยในชีวิตและทรัพย์สินอย่างทั่วถึง


4.  จัดการจัดเก็บภาษีอย่างเป็นระบบและเป็นธรรม
ด้านทรัพยากรธรรมชาติและสิ่งแวดล้อม


ทรัพยากรธรรมชาติและสิ่งแวดล้อมในเขตองค์การบริหารส่วนตำบลป่าพะยอมเป็นสิ่งที่มีคุณค่า    ชาวตำบลป่าพะยอมทุกคนจะต้องปกปักษ์รักษาและปรับปรุงให้ดียิ่งขึ้น  โดยมีนโยบายไว้  ดังนี้


1.  ดำเนินการปรับปรุงสภาพแวดล้อมในเขตองค์การบริหารส่วนตำบลป่าพะยอม  ให้มีความสวยงามเพิ่มการปลูกต้นไม้ยืนต้น  ไม้ดอก  ไม้ประดับ  ริเริ่มโครงการหน้าบ้านน่ามอง  เพื่อเพิ่มความสวยงามสนับสนุนโครงการป่าพะยอมเมืองน่าอยู่


2.  ส่งเสริมสนับสนุนการสร้างจิตสำนึกของประชาชนในท้องถิ่นในการอนุรักษ์ธรรมชาติและสิ่งแวดล้อมเพื่อการใช้ธรรมชาติร่วมกันอย่างยั่งยืน


3.  สร้างจิตสำนึกให้ประชาชนในพื้นที่ร่วมมือลดภาวะโลกร้อนโดยการใช้พลังงานอย่างประหยัดและคุ้มค่ารักษาธรรมชาติให้คงอยู่คู่กับท้องถิ่นตลอดไป
การมีส่วนร่วมของประชาชน


เพื่อให้สอดคล้องกับรัฐธรรมนูญแห่งราชอาณาจักรไทยปี พ.ศ. 2550 ที่เน้นการบริหารแบบมีส่วนร่วม  องค์การบริหารส่วนตำบลป่าพะยอม จึงกำหนด นโยบายไว้  ดังนี้  


1.  กำหนดให้ประชาชน  ผู้นำชุมชน  เข้ามามีส่วนร่วมในกระบวนการพัฒนาตนเองตามโครงการต่าง ๆ ที่องค์การบริหารส่วนตำบลป่าพะยอมจัดขึ้น


2.  สนับสนุนส่งเสริมการบริหารงานของกำนันผู้ใหญ่บ้าน  อปพร.   ลูกเสือชาวบ้านให้สามารถเป็นองค์กรที่ทำหน้าที่เป็นตัวแทนของประชาชนในการนำปัญหาความต้องการของประชนมาแจ้ง แก่องค์การบริหารส่วนตำบลป่าพะยอมและหน่วยงานที่เกี่ยวข้องและเป็นตัวแทนขององค์การบริหารส่วนตำบลป่าพะยอม ในการนำข่าวสารและการบริหารของ องค์การบริหารส่วนตำบลไปสู่ประชาชน
สุขภาพดีถ้วนหน้า    ด้านการกีฬาและสาธารณสุข


สุขภาพและพลานามัยของประชาชนในพื้นที่เขตองค์การบริหารส่วนตำบลป่าพะยอม  เป็นสิ่งที่นำคณะผู้บริหารองค์การบริหารส่วนตำบล   ต้องดูแลสนับสนุนและส่งเสริมอย่างจริงจังเพราะนำประชาชนในท้องถิ่นมีสุขภาพพลานามัยแข็งแรงจะเป็นทรัพยากรที่สำคัญของประเทศชาติต่อไปจึงกำหนดนโยบายดังนี้


1.  จัดสร้างศูนย์สุขภาพที่ครบวงจร  อันประกอบด้วย  สนามออกกำลังกายห้องทดสอบสมรรถภาพ    เพื่อเป็นแหล่งรองรับการออกกำลังกายของประชาชนในท้องถิ่น


2.  สนับสนุนและส่งเสริมให้ประชาชนในพื้นที่ออกกำลังกายอย่างถูกวิธีโดยมีครูฝึกให้คำแนะนำในการออกกำลังกายอย่างถูกต้องตามหลักวิชาการ


3.  สนับสนุนและพัฒนากีฬาสากลและกีฬาพื้นเมือง  ทั้งด้านการเล่นการฝึกซ้อมและการแข่งขันทุกประเภทกีฬาเป็นที่สนใจของเด็ก  เยาวชน  และประชาชน


4.  พัฒนางานด้านสาธารณสุขเชิงรุก  โดยเน้นการสร้างเสริมสุขภาพของคนในชุมชนเพื่อให้มีสุขภาพแข็งแรง  สนับสนุนการออกกำลังกายและกีฬาพร้อมนำโครงการแพทย์เคลื่อนที่บริการประชาชนอย่างทั่วถึง


5.  เร่งรัดและขยายงานสาธารณสุขมูลฐานสู่ประชาชนอย่างทั่วถึงโดยให้ความสำคัญกับการพัฒนาบุคลากรโดยเฉพาะอาสาสมัครสาธารณสุขในเขตองค์การบริหารส่วนตำบล  อสม. ให้มีความรู้  สามารถปฏิบัติหน้าที่ลงสู่ชุมชนได้อย่างมีประสิทธิภาพ


6.  กำกับดูแลในเรื่องความสะอาดและสุขาภิบาลอาหารแก่ร้านค้าต่าง ๆ เพื่อให้ผู้บริโภคเชื่อมั่น  ไว้วางใจที่ได้บริโภคอาหารที่สะอาด  ถูกหลักอนามัยและปลอดจากสารพิษ


7.  สนับสนุนให้ประชาชนมีสุขภาพอนามัยในครัวเรือนที่ถูกสุขลักษณะและมีสภาพแวดล้อมที่เอื้อประโยชน์ต่อการดำรงชีวิต


 8.  ป้องกันการระบาดของโรคติดต่อและระงับโรคติดต่อโดยให้มี อสม. ร่วมกับโรงพยาบาลเข้าบริการในชุมชนและให้ความรู้เรื่องการป้องกันขั้นพื้นฐาน

การศึกษาก้าวไกล

 
การศึกษาเป็นองค์ประกอบในการพัฒนาคนให้มีคุณภาพดังนั้น  หัวใจที่สำคัญในการพัฒนาประเทศจึงขึ้นอยู่กับคุณภาพของคนเป็นสำคัญ องค์การบริหารส่วนตำบลป่าพะยอม ได้เห็นคุณค่าและความสำคัญของการศึกษาจึงกำหนดนโยบายไว้ดังนี้


1.  สนับสนุนการพัฒนาคุณภาพการศึกษาของศูนย์พัฒนาเด็กเล็กและโรงเรียนอนุบาลทุกระดับเพื่อเด็กทุกคนในเขตองค์การบริหารส่วนตำบลป่าพะยอมได้รับการศึกษาอย่างทั่วถึงและเท่าเทียมกัน


2.  ดำเนินโครงการต่าง ๆ เพื่อให้เกิดการเรียนรู้ทั้งในด้านกลุ่มนักเรียนเยาวชนและสมาชิกในชุมชนเช่น  ปรับปรุง ห้องสมุดโรงเรียนที่อ่านหนังสือพิมพ์ เป็นต้น


3.  สนับสนุนและร่วมมือกับสถาบันทางการศึกษาในการจัดฝึกอบรมหลักสูตรระยะสั้น  เพื่อสร้างอาชีพให้แก่เยาวชนและประชาชนให้มีโอกาสศึกษาต่อในระดับสูง


4.  สนับสนุนให้มีการพัฒนาคุณภาพบุคลากรคุณภาพของศูนย์พัฒนาเด็กเล็กและจัดวัสดุอุปกรณ์ให้ได้มาตรฐาน


5.  จัดตั้งโครงการคืนปัญญาสู่มาตุภูมิโดยระดมบุคคลของท้องถิ่นที่ประสบความสำเร็จมาเป็นคลังสมองให้ความช่วยเหลือบุตรหลานประชาชนและเป็นคลังสมองให้ความช่วยเหลือบุตรหลาน


6.  ดำเนินโครงการวิจัยเพื่อการศึกษาสภาพปัญหาของเกษตรกรในเขตองค์การบริหารส่วนตำบล     ป่าพะยอม  อันเป็นแนวทางในการแก้ปัญหาและเสริมสร้างคุณค่าการผลิตได้อย่างถูกต้อง
เสริมสายใยภูมิปัญญาชีวิต    - ด้านศาสนา  ศิลปวัฒนธรรมและประเพณี


ศิลปวัฒนธรรมและขนบธรรมเนียมประเพณีท้องถิ่นเป็นสิ่งที่บ่งบอกความเป็นมาประวัติศาสตร์ของท้องถิ่น  จึงจำเป็นต้องหาทางอนุรักษ์และดำรงไว้ซึ่งสิ่งดีงามดังกล่าวเป็นสมบัติให้อนุชนรุ่นหลังสืบต่อไปโดยกำหนดนโยบายไว้  ดังนี้


1.  ส่งเสริมและปลูกจิตสำนึกให้ประชาชนและเยาวชนมีความรักถิ่นเกิด


2.  ส่งเสริมและสนับสนุนให้มีการดำรงไว้ซึ่งเอกลักษณ์ศิลปวัฒนธรรมและขนบธรรมเนียมประเพณีที่ดีงามของท้องถิ่น  เช่น  งานเดือนสิบ  งานสงกรานต์  งานดอดพะยอมบาน  งานลอยกระทง  งานลาซัง


3.  ส่งเสริมและสนับสนุนภูมิปัญญาท้องถิ่นให้คงอยู่คู่กับชุมชนและมีศักยภาพ
ในการำเนินการให้เป็นที่ยอมรับ



4.  ส่งเสริมและปลูกจิตสำนึกให้เด็ก  เยาวชน  และประชาชนมีศีลธรรม  คุณธรรมและจริยธรรมเกิดความเชื่อมั่นศรัทธาและปฏิบัติตามแนวทางของพุทธศาสนา


5.  สนับสนุนให้มีการพัฒนาศาสนาสถานให้สะอาด  ร่มเย็นเป็นประโยชน์ด้านจิตใจ ของประชาชน


6.  สนับสนุนกิจกรรมด้านศาสนาทุกกิจกรรมให้ซึมเข้าสู่จิตใจของเยาวชนและประชาชน



7.  สนับสนุนการดูแลผู้สูงวัยและให้การสงเคราะห์เร่งรัดให้ อผส. ขยายงานให้การดูแลผู้สูงอายุ  ผู้ด้อยโอกาสและกลุ่มเป้าหมายอย่างทั่วถึง 
พัฒนาเศรษฐกิจพอเพียง – ด้านเศรษฐกิจและการท่องเที่ยว


การพัฒนาด้านเศรษฐกิจและการท่องเที่ยวเพื่อรองรับการขยายตัวที่ถูกทิศทางนอกจากจะเป็นการประชาสัมพันธ์  องค์การบริหารส่วนตำบลป่าพะยอมทางอ้อมแล้ว  ยังช่วยให้ประชาชนในพื้นที่มีรายได้เพิ่มขึ้น  บรรยากาศขององค์การบริหารส่วนตำบลป่าพะยอมมีความเคลื่อนไหวมากยิ่งขึ้น  ทางองค์การบริหารส่วนตำบล        ป่าพะยอม  จึงได้กำหนดนโยบายไว้  ดังนี้


1.  สนับสนุนเศรษฐกิจในระดับครัวเรือน  จะมุ่งเน้นการดำเนินงานตามปรัชญาเศรษฐกิจพอเพียง


2.  ส่งเสริมให้มีการออมในระดับชุมชน  การผลิตและการตลาดของสินค้าจากชุมชน


3.  สนับสนุนและผลักดันให้มีศูนย์การเรียนรู้เศรษฐกิจพอเพียงซึ่งเป็นทั้งแหล่งศึกษา  ทางวิชาการและนันทนาการ


4.  ส่งเสริมและสนับสนุนรูปแบบการประชาสัมพันธ์แหล่งท่องเที่ยวเชิงเกษตรอย่างมีระบบและหลากหลายมากยิ่งขึ้น


5.  สนับสนุนและส่งเสริมการปลูกผักปลอดสารพิษ พร้อมทั้งจัดหาตลาดและลานค้าชุมชน            เพื่อรองรับการผลิตจากเกษตรกร


6.  ส่งเสริมให้ประชาชนในเขตองค์การบริหารส่วนตำบลป่าพะยอม  ได้มีโอกาสแสวงหาความรู้  เพิ่มเติม ประสบการณ์และรับรู้  ข่าวสาร  จากสื่อมวลชนในรูปแบบต่าง ๆ อย่างถูกต้องและทั่วถึง


7.  สนับสนุนการพัฒนาและส่งเสริมคุณภาพชีวิตแก่บุคคลทีเป็นสตรี  คนชรา  คนพิการ  ผู้ด้อยโอกาส  และผู้ยากจนให้คุณภาพชีวิตที่ดีขึ้น


8.  เสริมสร้างเครือข่ายความร่วมมือกับสถาบันการศึกษาทั้งในและนอกจังหวัด  เพื่อให้เกษตรกร           มีความรู้ที่ถูกต้องในการประกอบอาชีพของตนเองได้อย่างมีคุณค่า  สอดคล้องกับความเป็นจริงของพื้นที่


9.  ส่งเสริมการแปรรูปผลผลิตทางการเกษตรเพื่อเพิ่มมูลค่าสินค้าให้แก่เกษตรกร
กราบเรียนท่านประธานสภาองค์บริหารส่วนตำบลป่าพะยอมที่เคารพ 


ในการบริหารงานขององค์การบริหารส่วนตำบลป่าพะยอม  ที่ได้แถลงข้างต้น  ข้าพเจ้าขอให้ความมั่นว่าจะมุ่งมั่นตามนโยบายที่แถลงมานี้อย่างเคร่งครัด  ด้วยความซื่อสัตย์  สุจริต  โดยยึดหลักโปร่งใส  จริงใจ  ทำงาน  เป็นธรรม  เป็นแนวทางในการบริหารเพื่อนำประโยชน์สูงสุดมาสู่ท้องถิ่นและประชาชนชาวป่าพะยอม  ซึ่งนโยบายที่แถลงมาทุกประการนั้น     จะสัมฤทธิ์ผลไม่ได้ถ้าไม่ได้รับความร่วมมือจากพี่น้องประชาชนชาวตำบลป่าพะยอมและสมาชิกสภาองค์การบริหารส่วนตำบลป่าพะยอม  ทุกท่าน    ซึ่งข้าพเจ้าและทีมงานหวังเป็นอย่างยิ่งว่าคงได้รับความร่วมมือ  ร่วมใจและการสนับสนุนจากท่านในการพัฒนาองค์การบริหารส่วนตำบลป่าพะยอม  ให้มีความเจริญก้าวหน้าที่ยั่งยืนอันจะนำไปสู่ความอยู่ดี  กินดี  มีคุณภาพชีวิตที่ดีของประชาชนชาวตำบลป่าพะยอมตลอดไป

((((((
คำแถลงนโยบาย

